b'\n_START_ARTICLE_\nProtihrupna ograja\n_START_PARAGRAPH_\nProtihrupna ograja je konstrukcija, ki \xc5\xa1\xc4\x8diti naseljeno okolje pred prekomernim hrupom vozil iz smeri prometnice (ceste, \xc5\xbeeleznice). Z njimi prepre\xc4\x8dimo onesna\xc5\xbeevanje bivalnega okolja s hrupom.\n_START_SECTION_\nZgodovina\n_START_PARAGRAPH_\nPrva protihrupna za\xc5\xa1\xc4\x8dita se je pojavila v ZDA, ko se je sredi 20. stoletja pri\xc4\x8dela izgradnja avtocest in s tem povezane te\xc5\xbeave okoli\xc5\xa1kega prebivalstva. V Nem\xc4\x8diji je bil \xc5\xbee leta 1972 sprejet zakon, ki je dolo\xc4\x8dal zmanj\xc5\xa1evanje vplivov onesna\xc5\xbeenja s hrupom. V Sloveniji smo prvo zakonodajo dobili \xc5\xbee sredi osemdesetih let, vendar prometne obremenitve takrat \xc5\xa1e niso bile tolik\xc5\xa1ne, da bi zahtevale za\xc5\xa1\xc4\x8dito pred hrupom. Prav tako ozave\xc5\xa1\xc4\x8denost bli\xc5\xbenjih prebivalcev \xc5\xa1e ni bila na takem nivoju, da bi to za\xc5\xa1\xc4\x8dito zahtevali. Prva obse\xc5\xbenej\xc5\xa1a za\xc5\xa1\xc4\x8dita z leseno protihrupno ograjo je bila izvedena ob ju\xc5\xbeni ljubljanski obvoznici leta 1988.\n_START_SECTION_\nNekateri izrazi\n_START_PARAGRAPH_\nAktivni ukrepi varstva pred hrupom (active noise protection measures, aktive L\xc3\xa4rmschutz-massnahmen/Laermvorsorge) so ukrepi, namenjeni zmanj\xc5\xa1anju emisije hrupa iz vira ali ukrepi za zamnj\xc5\xa1anje \xc5\xa1irjenja hrupa v okolje._NEWLINE_Emisija hrupa (noise emmision, L\xc3\xa4rmemmission) je zvo\xc4\x8dna mo\xc4\x8d, ki jo oddaja vir hrupa v okolje (u\xc4\x8dinek oddane energije v okolje)._NEWLINE_Hrup (noise, L\xc3\xa4rm) je vsak zvok, ki v naravnem in \xc5\xbeivljenjskem okolju zbuja nemir, moti \xc4\x8dloveka in \xc5\xa1kodi njegovemu zdravju ali po\xc4\x8dutju ali \xc5\xa1kodljivo vpliva na okolje._NEWLINE_Imisija hrupa (noise immition, L\xc3\xa4rmimmission) je raven hrupa na dolo\xc4\x8denem kraju imisije v zunanjem okolju, ki je posledica u\xc4\x8dinkov enega ali ve\xc4\x8d virov hrupa ter se izra\xc5\xbea v decibelih dB(A)._NEWLINE_Konstrukcija za za\xc5\xa1\xc4\x8dito pred hrupom cestnega prometa - konstrukcija ZPH - protihrupna ograja - je zgradba/sestav, ki prepre\xc4\x8duje neposredni prenos hrupa cestnega prometa po zraku; sestoji iz nosilnih elementov konstrukcije in elementov protihrupne za\xc5\xa1\xc4\x8dite._NEWLINE_Mejna vrednost hrupa (limit value of level od noise, L\xc3\xa4rmpegelgrenzwert) je vrednost ravni hrupa, dolo\xc4\x8dena za posamezno obmo\xc4\x8dje naravnega ali \xc5\xbeivljenjskega okolja za dnevni in no\xc4\x8dni \xc4\x8das glede na ob\xc4\x8dutljivost obmo\xc4\x8dja za u\xc4\x8dinske hrupa._NEWLINE_Pasivni ukrepi varstva pred hrupom so ukrepi za zvo\xc4\x8dno za\xc5\xa1\xc4\x8dito na stavbah, namenjenih za bivanje in delo ljudi.\n_START_SECTION_\nAbsorpcija zvoka\n_START_PARAGRAPH_\nProtihrupne ograje so narejene iz materialov, ki absorbirajo za dolo\xc4\x8deno lokacijo predpisano koli\xc4\x8dino hrupa, lahko pa jo tudi odbijajo. Oblika protihrupne ograje se dolo\xc4\x8di na osnovi izvedenih meritev hrupa in tudi matemati\xc4\x8dnega modeliranja \xc5\xa1irjenja hrupa. Obi\xc4\x8dajno se uporablja kombinacijo razli\xc4\x8dnih materialov in sestavnih delov (oblik). Ena od mo\xc5\xbenih kombinacij je protihrupni nasip, ki slu\xc5\xbei kot absorber in nadgradnja iz materiala, ki slu\xc5\xbei kot reflektor.\n_START_SECTION_\nVidez\n_START_PARAGRAPH_\nProtihrupne ograje morajo biti oblikovane tako, da \xc4\x8dim manj mote\xc4\x8de vplivajo na videz okolice, pa kljub temu zagotavljajo zadostno za\xc5\xa1\xc4\x8dito pred hrupom.\n_START_SECTION_\nTipi protihrupnih ograj\n_START_PARAGRAPH_\nZa aktivno zmanj\xc5\xa1anje prenosa hrupa med prometnico in okoljem se najpogosteje uporabljajo protihrupni nasipi, ograje in kombinacija obeh, redkeje pa pokriti vkopi. Izbira je odvisna predvsem od: okolja, v katerem poteka prometnica, vzdol\xc5\xbenega poteka (nivelete) prometnice in vi\xc5\xa1ine okolnega terena, vrste pozidave in predvidenih odbojev od objektov in na\xc4\x8drtovane protihrupne za\xc5\xa1\xc4\x8dite. Protihrupne ograje so neprozorne ali prozorne. Neprozorne so cenej\xc5\xa1e in nudijo bolj\xc5\xa1o za\xc5\xa1\xc4\x8dito, vendar v\xc4\x8dasih premo\xc4\x8dno posegajo v okolje. Tudi na voznike vplivajo slab\xc5\xa1e, saj jim dajejo ob\xc4\x8dutek utesnjenosti, lahko tudi dezorientacije._NEWLINE_V praksi se uporabljajo naslednji tipi protihrupne za\xc5\xa1\xc4\x8dite:\n_START_SECTION_\nNasipi\n_START_PARAGRAPH_\nProtihrupni nasipi so ena najstarej\xc5\xa1ih oblik uporabe, ki pa se danes uporablja vse manj. Zgrajeni so iz zemljin in oja\xc4\x8denih (armiranih/podprtih) zemljin. Slednji se uporabljajo tam, kje je prostor za izgradnjo omejen. Za oja\xc4\x8ditev se uporabljajo razli\xc4\x8dno oblikovani elementi iz betona ali iz geotekstila in mre\xc5\xbe. Nasipi zahtevajo veliko prostora za izgradnjo, problemati\xc4\x8dno in drago je njihovo vzdr\xc5\xbeevanje. V kolikor imamo ob gradnji prometnice vi\xc5\xa1ke izkopanih materialov, je to morda ena od cenej\xc5\xa1ih izbir. U\xc4\x8dinek nasipov je manj\xc5\xa1i kot pri ograjah.\n_START_SECTION_\nOgraje\n_START_PARAGRAPH_\nLo\xc4\x8dimo protihrupne ograje, ki zvok absorbirajo in take ki ga odbijajo (reflektirajo). Poznamo kovinske, betonske, lesene, iz umetnih vlaken, kombinirane in druge.\n_START_SECTION_\nKovinske ograje\n_START_PARAGRAPH_\nV Sloveniji so pogoste. Sprednja stran (stran, kjer je izvor hrupa) je obi\xc4\x8dajno iz perforirane plo\xc4\x8devine (aluminija, jekla ali pocinkane \xc5\xbeelezne plo\xc4\x8devine. Zadnja stran je iz neperforirane plo\xc4\x8devine. Med obe plo\xc5\xa1\xc4\x8di se obi\xc4\x8dajno vgradijo plo\xc5\xa1\xc4\x8de iz mineralne volne ali drugih ustreznih materialov. Uporabljeni materiali morajo biti korozijsko obstojni, vse povr\xc5\xa1ine iz kovin morajo biti za\xc5\xa1\xc4\x8ditene. So enostavne za vgradnjo, imajo dolgo \xc5\xbeivljenjsko dobo, so varne pred po\xc5\xbearom. Njihove slabosti pa sta podvr\xc5\xbeenost koroziji in te\xc5\xbeja prilagodljivost okolici v smislu estetskega oblikovanja.\n_START_SECTION_\nBetonske ograje\n_START_PARAGRAPH_\nV Sloveniji so zelo raz\xc5\xa1irjene. Uporabljajo se tako odbijajo\xc4\x8di kot absorbcijski materiali. Lahko so razli\xc4\x8dno oblikovane in raznih barv. Lahko se namesti kot element med stebre, lahko pa je samostojna konstrukcija. So zelo obstojne, lahko se jih vklopi v okolje.\n_START_SECTION_\nLesene ograje\n_START_PARAGRAPH_\nKonstrukcija je lahko v celoti lesena ali kombinacija z betonom ali jeklom. Lahko so izdelane iz panelov. Les mora biti kakovosten (zra\xc4\x8dno su\xc5\xa1en les iglavcev) in dvojno globinsko za\xc5\xa1\xc4\x8diten pred zunanjimi vplivi. Paneli so dvoslojni in napolnjeni z mineralnimi vlakni. Prednost je naravni videz, ki se vklaplja v okolje, pomanjkljivost pa so veliki stro\xc5\xa1ki vzdr\xc5\xbeevanja in slaba protipo\xc5\xbearna za\xc5\xa1\xc4\x8dita.\n_START_SECTION_\nOgraje iz umetnih vlaken\n_START_PARAGRAPH_\nUporabljajo se razli\xc4\x8dni elementi in materiali, ki so na hrupni strani perforirani, na zadnji strani prav tako iz umetne mase, napolnjeni z mineralno volno. So cenene, monta\xc5\xbea je enostavna, so enostavne za vzdr\xc5\xbeevanje. Njihova pomanjkljivost je slaba protipo\xc5\xbearna za\xc5\xa1\xc4\x8dita._NEWLINE_Transparentne (prozorne) ograje - akrilne, polikarbonatne - se vgrajuje predvsem na obmo\xc4\x8djih, kjer bi sicer neprozorne zastirale pogled potnikom in voznikom. Zelo pogosto se uporabljajo na viaduktih, mostovih ali na nasipih, predvsem v bli\xc5\xbeini krajev kjer \xc5\xbeelimo poudariti razgled ali zmanj\xc5\xa1ati psiholo\xc5\xa1ki vpliv okolice na ograjo. Transparentna ograja prav tako na voznika manj neprijetno deluje kot bo\xc4\x8dna ovira. Na splo\xc5\xa1no bolje vplivajo na po\xc4\x8dutje voznikov, saj dajejo ob\xc4\x8dutek odprtega prostora. Da bi prepre\xc4\x8dili zaletavanje ptic, se nanje nalepi motiv ptice. Imajo pa transparentne ograje tudi pomanjkljivosti: lom svetlobe je lahko mote\xc4\x8d za voznika, hitro se uma\xc5\xbeejo, proti so predvsem dru\xc5\xa1tva za za\xc5\xa1\xc4\x8dito ptic.\n_START_SECTION_\nKombinirane ograje\n_START_PARAGRAPH_\nKombinacijo nasipa in nadgradnje z drugim materialom se uporabi predvsem takrat, ko samo z nasipom ne moremo dose\xc4\x8di potrebne vi\xc5\xa1ine. V primeru, da na primer zaradi prostorske stiske ni prostora za izvedbo nasipa z zahtevanimi polo\xc5\xbenimi nagibi bre\xc5\xbein, se lahko izvedejo razli\xc4\x8dne obloge: betonske iz elementov, ki jih lahko zasadimo, armirana zemljina, pora\xc5\xa1\xc4\x8den nasip (nasip je lahko armiran in zasajen z rastlinjem). Take naprave se lepo vklopijo v okolje, so pa zelo zahtevne za vzdr\xc5\xbeevanje (potrebno jih je namakati, vrtnarska dela,...).\n_START_SECTION_\nPokriti vkopi\n_START_PARAGRAPH_\nS pokritimi vkopi (tudi z galerijami) dose\xc5\xbeemo najve\xc4\x8djo za\xc5\xa1\xc4\x8dito proti hrupu. Za tako za\xc5\xa1\xc4\x8dito se odlo\xc4\x8dimo predvsem takrat, kadar ima taka konstrukcija tudi druge funkcije (mo\xc5\xbenost prehajanja \xc5\xbeivali preko prometnice, slu\xc5\xbei kot deviacija za drugo prometnico, za\xc5\xa1\xc4\x8dita pred plazovi in podobno). Gre za drage objekte \xc5\xbee pri gradnji kot tudi pri vzdr\xc5\xbeevanju.\n_START_SECTION_\nZasaditve\n_START_PARAGRAPH_\nZa zasaditev se uporabljajo razli\xc4\x8dne drevesne vrste in grmovnice. Redkeje je to samostojen element protihrupne za\xc5\xa1\xc4\x8dite, pogosteje se uporablja v kombinaciji z drugimi elementi. Vegetacija ni zelo u\xc4\x8dinkovita za\xc5\xa1\xc4\x8dita proti hrupu, ima pa ugoden psiholo\xc5\xa1ki u\xc4\x8dinek. Pribli\xc5\xbeno 25 m \xc5\xa1irok pas omili hrup le za od 3 do 5 dB(A).\n_START_SECTION_\nPasivna protihrupna za\xc5\xa1\xc4\x8dita stavb\n_START_PARAGRAPH_\nV to skupino sodijo posegi izvedeni na objektu (zgradbi), s katerimi se dose\xc5\xbee njegova bolj\xc5\xa1a zvo\xc4\x8dna izolacija. Predvsem starej\xc5\xa1e stavbe imajo slabo zvo\xc4\x8dno izolacijo. \xc5\xa0irjenje hrupa iz zunanjega okolja v notranjost zgradb je posledica slabih materialov in lahkih gradbenih konstrukcij, ki so z nizko ceno prodrle na gradbi\xc5\xa1\xc4\x8da v sedemdesetih letih prej\xc5\xa1njega stoletja. Z vgradnjo ustreznih izolacijskih materialov za izbolj\xc5\xa1anje protihrupne lastnosti fasad objektov ter vgradnjo ve\xc4\x8dslojnih protihrupnih oken in vrat je mogo\xc4\x8de raven hrupa zmanj\xc5\xa1ati za pribli\xc5\xbeno 30 dB(A).'